สถานีกลางกรุงเทพอภิวัฒน์ มีความพร้อมรองรับการเดินทางด้วยรถไฟทางไกล บริการประชาชนอย่างทั่วถึงและเท่าเทียม
นายนิรุฒ มณีพันธ์ ผู้ว่าการรถไฟแห่งประเทศไทย ชี้แจงกรณีมีผู้กล่าวหาว่าการย้ายขบวนรถไฟทางไกลจากสถานีกรุงเทพ(หัวลำโพง)  จำนวน 52 ขบวน มายังสถานีกลางกรุงเทพอภิวัฒน์ ตั้งแต่วันที่ 19 มกราคมที่ผ่านมา ซึ่งยังไม่มีความพร้อมและเป็นการเพิ่มภาระให้ประชาชน โดยยืนยันว่า ขณะนี้สถานีกลางกรุงเทพอภิวัฒน์ มีความพร้อมและเปิดให้บริการแก่ประชาชนมาระยะหนึ่งแล้ว ทั้งบริการรถไฟชานเมืองสายสีแดง รวมถึงการเปิดเป็นศูนย์ฉีดวัคซีนโควิด-19 เป็นระยะเวลาถึง 447 วัน มีประชาชนเข้าถึงบริการวัคซีนมากถึง 3.5 ล้านคน การที่ระบุว่าสถานีกลางกรุงเทพอภิวัฒน์ ไม่มีความพร้อม จึงไม่เป็นความจริง เพราะมีผู้เข้าใช้บริการแล้วนับล้านคน ที่สำคัญสถานีกลางกรุงเทพอภิวัฒน์ยังมีสิ่งอำนวยความสะดวกครบครัน สามารถให้บริการแก่ประชาชน ผู้โดยสารได้รับความสะดวกสบาย ทั้งรถไฟฟ้า รถโดยสารประจำทางเชื่อมต่อหลายเส้นทาง อีกทั้งยังเป็นสถานีรถไฟที่ออกแบบเพื่อมวลชน (Universal Design) สะดวกสบาย ปลอดภัย ครอบคลุมทุกคนเท่าเทียมกัน โดยเฉพาะการสร้างให้มีชานชาลาสูง ถึง 110 ซม. สะดวกต่อการขึ้นลงขบวนรถ โดยพื้นชานชาลาอยู่ระดับเดียวกับพื้นรถ ครอบคลุมสิ่งอำนวยความสะดวทั้ง หุ่นยนต์ต้อนรับ SRT Bot วีลแชร์อัจฉริยะ กล้องวงจรปิดอัจฉริยะดูแลความปลอดภัย ขณะเดียวกันยังมีบันไดเลื่อน เครื่องจำหน่ายตั๋วอัตโนมัติ ศูนย์อาหาร ที่จอดรถสำหรับคนพิการ ลิฟท์ ห้องสุขาที่ทันสมัย และเพียงพอ รวมถึงมีระบบปรับอากาศของชั้นจำหน่ายตั๋วโดยสารและจุดพักรอ เป็นต้นสำหรับเหตุผลในการปรับเปลี่ยนสถานีต้นทาง-ปลายทาง ของขบวนรถไฟทางไกล มาให้บริการ ณ สถานีกลางกรุงเทพอภิวัฒน์นั้น เป็นการดำเนินการเพื่อบรรลุวัตถุประสงค์ของการก่อสร้างสถานีกลางกรุงเทพอภิวัฒน์ ที่จะให้เป็นศูนย์กลางการขนส่งระบบรางของประเทศ โดยเป็นแผนที่มีการดำเนินการมาอย่างต่อเนื่องหลายสิบปีแล้วตามที่คณะรัฐมนตรีได้มีการอนุมัติโครงการเมื่อปี 2553 และเริ่มก่อสร้างเมื่อปี 2556 ซึ่งเป็นแผนที่วางไว้เดิมตั้งแต่เริ่มการก่อสร้าง  การรถไฟฯ และกระทรวงคมนาคม ได้ตระหนักถึงประเด็นดังกล่าว และได้มีการบูรณาการความร่วมมือ จัดสิ่งอำนวยความสะดวกดูแลการเดินทางของประชาชนระหว่างทั้ง 2 สถานีอยู่แล้ว เพื่อบรรเทาความเดือดร้อนและลดภาระค่าใช้จ่าย โดยมีมาตรการช่วยเหลือดูแลผู้โดยสารทั้งรถไฟฟ้าและรถโดยสารสาธารณะฟรี จึงมั่นใจได้ว่าในอนาคต สถานีกลางกรุงเทพอภิวัฒน์ จะเป็นสถานีปลายทางที่ประชาชนได้รับความสะดวกไม่น้อยกว่าสถานีหัวลำโพงอย่างแน่นอน